### NN 109/2017 (10.11.2017.), Odluka o lokalnim porezima Općine Jagodnjak

Općina Jagodnjak

2565

Na temelju članka 48. stavak 3. Zakona o lokalnoj i područnoj (regionalnoj) samoupravi (»Narodne novine« br. 33/01., 60/01., 129/05., 109/07, 125/08., 36/09., 150/11., 144/12., 19/13 – pročišćeni tekst., 137/15), članka 20. stavka 1. Zakona o lokalnim porezima (»Narodne novine« broj 115/16., 101/17.) te članka 31. točka 2. Statuta Općine Jagodnjak (»Službeni glasnik« br. 01/13) na sjednici održanoj 23. listopada 2017. godine donesena je

ODLUKA

O LOKALNIM POREZIMA OPĆINE JAGODNJAK

I. OPĆE ODREDBE

Članak 1.

Ovom Odlukom utvrđuju se vrste, stope, visina, porezni obveznici te način obračuna i plaćanja lokalnih poreza Općine Jagodnjak.

II. VRSTE POREZA

Članak 2.

Lokalni porezi Općine Jagodnjak su:

1. prirez porezu na dohodak

2. porez na potrošnju

3. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Općine Jagodnjak, sukladno odredbama Zakona o lokanim porezima (»Narodne novine« broj 115/16), Zakona o porezu na dohodak (»Narodne novine« broj 115/16) i Pravilnika o porezu na dohodak (»Narodne novine« broj 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 3 % na osnovicu iz članka 5. ove Odluke.

Prirez porezu na dohodak prihod je proračuna Općine Jagodnjak.

Poslove u vezi s utvrđivanjem i naplatom prireza porezu na dohodak za Općinu Jagodnjak obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Jagodnjak.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalaze području Općine Jagodnjak.

Članak 8.

Osnovica za porez na potrošnju iz članka 7. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na korištenje javnih površina

Članak 11.

Visina poreza na korištenje javnih površina na području Općine Jagodnjak, način i uvjeti korištenja javnih površina, propisuje Općinsko vijeće Općine Jagodnjak posebnom odlukom.

III. PROVEDBENE ODREDBE

Članak 12.

Poslove u svezi s utvrđivanjem i naplatom prireza porezu na dohodak i poreza na potrošnju obavlja Ministarstvo financija, Poreznu uprava.

Porezna uprava prirez porezu na dohodak utvrđuje i naplaćuje po službenoj dužnosti, a za utvrđivanje i naplatu poreza na potrošnju Poreznoj upravi pripada naknada u iznosu 5% od ukupno naplaćenih poreznih prihoda.

Članak 13.

Porezna uprava je dužna do 15. u mjesecu, za prethodni mjesec, Općini Jagodnjak dostavljati izvješća o utvrđenom i naplaćenom prirezu poreza na dohodak.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 14.

Danom stupanja na snagu ove Odluke prestaje važiti Odluka o općinskim prirezima i porezima Općine Jagodnjak (»Narodne novine« broj 19/02., 112/03., 6/16).

Članak 15.

Ova Odluka stupa na snagu osmoga dana od dana objave u »Narodnim novinama« a objavit će se i u »Službenom glasniku« Općine Jagodnjak.

Klasa: 021-05/17-01/30

Urbroj: 2100/09-17-01/02

Jagodnjak, 23. listopada 2017.

Predsjednik
 Milenko Tovjanin, v. r.